આદર્શ અને વિભાએ કિશનને રાજી રાખવા તેના આમંત્રણનો સહર્ષ સ્વીકાર કર્યો. મંદિરના પ્રાંગણમાં ડ્રાઇવરે કાર ઊભી રાખી. વિભા અને આદર્શે જોયું કે મંદિર ભલે નાનું હતું, પરંતુ વિશાળ પ્રાંગણમાં આવેલા મોટા વડલાને કારણે ઠંડક અને પવિત્રતાનો અહેસાસ થતો હતો. પાછળના ભાગે આવેલ એક રૃમમાં વિધુર ગોસ્વામીજી એટલે કે કિશનના પિતા રહેતા હતા. તેઓ તરત વિભાને અને આદર્શને આવકારવા માટે કાર સુધી દોડી આવ્યા. મંદિરમાં વિભાએ અને આદર્શે દર્શન કર્યા. કિશન ઝડપથી કીટલીમાં ચા લઈ આવ્યો. તેણે રકાબીમાં ચા કાઢતાં કહ્યું. ‘સર, પ્લીઝ ના ન પાડતા. આ પ્રસાદ છે. શિવજીને અમે ઘરે બનાવીને જ યથાશક્તિ પ્રસાદ ધરતાં હોઈએ છીએ. તેમાં ચાનો પણ સમાવેશ થઈ જાય છે.’